Eraametnike koda avati


Juhatuse esimeheks A. Oinas. 

Eraettevõtete ametnike koja pidulik avamine toimus teisipäeval, 16. veebruaril kell 1 p. l. Tallinnas "Estonia" teatrimaja rohelises saalis. Koosoleku avas majandusministri esindajana ministeeriumi peasekretär A. Kits. Järgnesid tervitused ja koja organite valimine.

Eraettevõtete ametnike koja juhatus koosneb neljast liikmest. Koja üldkogu koosolekul teisipäeval valiti ainult juhatuse esimees ja revisjonikomisjoni esimees, kuna kolm juhatuse liiget ja revisjonikomisjoni liikmed valiti juba enne sektsioonide poolt eraldi. sektsioonide koosolekud algasid teisipäeva hommikul.

Esimeses (juhtkonna) sektsioonis valiti esimeheks, seega koja juhatuse liikmeks, Eesti panga välisjaoskonna juhataja A. Parkas. Sektsiooni büroo liikmeteks valiti Tartust Noor-Eesti ärijuht A. Kiviste ja Tallinnast Maapangast juriidilise jaoskonna juhataja abi P. Johanson. Revisjonikomisjoni liikmeks esimese sektsiooni poolt valiti pangajuhataja Th. Kanemägi Tartust.

Juhatuse liikmete kandidaatideks valiti E. Kindel ETK-st ja M. Hornbruch Põhja paberi- ja puupapivabrikust ning revisjonikomisjoni liikme kandidaadiks pr. Salme Jantra J. Puhk ja Poegade ärist.

Juhatuse esimehe kandidaadiks seadis 1. sektsioon Aug. Vihvelini Viljandist.

Teises (kontoriametnike) sektsioonis valiti esimeheks A. Künkmaa Kreenholmist ja büroo liikmeteks B. Kerem Balti puuvillavabrikust ning A. Melles Krediit pangast. Asemikkudeks valiti K. Metzlin J. Puhk ja Poegade ärist ja V. Palm Tartu Kauba pangast. Koja revisjonikomisjoni esimehe kandidaadiks seati Alb. Otti Lõuna-Eesti eksporttapamajadest ja revisjonikomisjoni liikmeks H. Veiss Põhja paberi- ja puupapivabrikust ning asemikuks V. Vidau. Koja juhatuse esimehe kohale seati teise sektsiooni poolt kandidaadiks A. Oinas.

Kolmas (äriteenijate) sektsiooon valis esimeheks, seega koja juhatuse liikmeks K. Tammeri Kreenbaltist. Sektsiooni büroo liikmeiks valiti G. Pommer ja M. Vestung. Kandidaatideks valiti K. Varju Tartu majandusühisusest ja Ed. Pärn Narvast. Revisjonikomisjoni liikmeks valiti M. Esman Viljandi põllumeeste seltsi kaubandusosakonnast. Koja esimehe kohale pooldas ka kolmas sektsioon A. Oinase kandidatuuri ja revisjonikomisjoni esimehe kohale A. Otti kandidatuuri. Seega oli juba enne koja üldkogu koosolekut kindel, et A. Oinas a.-s. Järvakandi tehaste juhatusest saab eraettevõtete ametnike koja esimeheks ja A. Otti revisjonikomisjoni esimeheks.

Uus Eesti 1937